Κιλιάν Εμπαπέ

Ο **Κιλιάν Εμπαπέ Λοτέν** (γαλλικά: *Kylian Mbappé Lottin*, 20 Δεκεμβρίου 1998), σε ορθή προφορά **Κιλιάν Μπαπέ**, είναι Γάλλος επαγγελματίας ποδοσφαιριστής που αγωνίζεται ως επιθετικός για τη Ρεάλ Μαδρίτης και για την Εθνική Γαλλίας της οποίας είναι αρχηγός. Θεωρείται ως ένας από τους καλύτερους παίκτες της γενιάς του και ως ένας από τους καλύτερους Γάλλους ποδοσφαιριστές όλων των εποχών.

## Βιογραφία
### Νεανικά χρόνια και εκπαίδευση
Γεννημένος στις 20 Δεκεμβρίου 1998 στο Μποντί, ο Εμπαπέ προέρχεται από οικογένεια αθλητών: ο πατέρας του, Ουιλφρίντ, καμερουνέζικης καταγωγής, εργάζεται ως παιδαγωγός στη ποδοσφαιρική ομάδα του Μποντί, ενώ η μητέρα του, αλγερινής καταγωγής, πραγματοποίησε επαγγελματικού επιπέδου καριέρα ως αθλήτρια της χειροσφαίρισης. Ο Ζιρές Κεμπό-Εκοκό, θετός αδερφός του, είναι επαγγελματίας ποδοσφαιριστής, ο οποίος ξεκίνησε την καριέρα του από τη Σταντ Ρενέ.

Έχοντας ξεκινήσει την ποδοσφαιρική του καριέρα από την ΑΣ Μποντί, εντάχθηκε στο ΑΝΦ Κλαιρφοντέν, πέρασε μέρος των σχολικών του χρόνων φοιτώντας στο Κολέγιο Κατρίν ντε Βιβόν του Ραμπουγιέ, προτού ενταχθεί στα τμήματα υποδομής της ΑΣ Μονακό το 2013.

### ΑΣ Μονακό
Ο Εμπαπέ πραγματοποίησε το ντεμπούτο του στη Λιγκ 1 στις 2 Δεκεμβρίου 2015 στην διάρκεια ισόπαλης εντός έδρας αναμέτρησης με σκορ 1–1 απέναντι στη Σταντ Μαλέρμπ ντε Καν. Εισήλθε στον αγωνιστικό χώρο ως αλλαγή στην θέση του Φάμπιο Κοεντράο στο 88ο λεπτό της αναμέτρησης. Στις 20 Φεβρουαρίου 2016, σημείωσε το πρώτο του τέρμα ως επαγγελματίας, κατά το διάστημα των καθυστερήσεων στην διάρκεια νίκης της ομάδας του με σκορ 3–1 απέναντι στην ΕΣ Τρουά ΑΚ. Σε ηλικία 17 ετών και 62 ημερών, κατέστη ο νεότερος σκόρερ στην ιστορία της ΑΣ Μονακό, ξεπερνώντας το προηγούμενο ρεκόρ του οποίου κάτοχος ήταν ο Τιερί Ανρί. Στις 6 Μαρτίου 2016, ο Εμπαπέ υπέγραψε το πρώτο επαγγελματικό του συμβόλαιο διάρκειας τριών ετών, το οποίο και θα τον κρατούσε στην ΑΣ Μονακό έως τον Ιούνιο του 2019. Με την Εθνική Γαλλίας κατέκτησε το Ευρωπαϊκό Πρωτάθλημα U19 του 2016, στην διάρκεια του οποίου σημείωσε συνολικά 4 τέρματα.

Στην διάρκεια της θερινής μεταγραφικής περιόδου του 2016, η ΑΣ Μονακό αποφάσισε να απορρίψει πρόταση απόκτησής του ύψους 40 εκατομμυρίων ευρώ εκ μέρους της αγγλικής Μάντσεστερ Σίτι, ποσό πρωτοφανές για παίκτη ηλικίας 17 ετών. Δέκα ημέρες αργότερα, ο Εμπαπέ πέτυχε το πρώτο του τέρμα στο Τσάμπιονς Λιγκ στην διάρκεια αναμέτρησης με αντίπαλο τη Μάντσεστερ Σίτι.

Στις 12 Απριλίου 2017, πέτυχε τα δύο πρώτα του τέρματα στην διάρκεια μίας μόνο αναμέτρησης για το Τσάμπιονς Λιγκ, στην διάρκεια του πρώτου προημιτελικού εκτός έδρας επί της Μπορούσια Ντόρτμουντ. Στην διάρκεια της επαναληπτικής αναμέτρησης στις 19 Απριλίου 2017, πέτυχε το πέμπτο του τέρμα στο Τσάμπιονς Λιγκ, αποτελώντας τον νεότερο παίκτη που πετυχαίνει από τουλάχιστον ένα τέρμα σε καθεμία από τις τέσσερις πρώτες του αναμετρήσεις για την φάση νοκ-άουτ της διοργάνωσης. Στις 17 Μαΐου 2017, ο Εμπαπέ και η ΑΣ Μονακό κατέκτησαν το πρωτάθλημα, του οποίου ήταν ο πρώτος σκόρερ και πέμπτος του πίνακα των σκόρερ με σύνολο 15 τερμάτων.

### Παρί Σεν Ζερμέν
Στις 31 Αυγούστου 2017 ο Εμπαπέ αποκτήθηκε από τη Παρί Σεν Ζερμέν με τη μορφή δανεισμού και με δυνατότητα αγοράς στο τέλος της σεζόν. Το ποσό της μεταγραφής εκτιμήθηκε στα 180 εκατομμύρια ευρώ. Το ποσό αυτό αποτελεί ρεκόρ για μεταγραφή εφήβου και ήταν το δεύτερο μεγαλύτερο μετά τη μεταγραφή του Νεϊμάρ, πάλι στην Παρί Σεν Ζερμέν. Εκείνη τη χρονιά κατέκτησε το πρωτάθλημα και το Κύπελλο Γαλλίας.

Στις 3 Δεκεμβρίου του απονεμήθηκε στο βραβείο Κοπά ως ο καλύτερος ποδοσφαιριστής παγκόσμια κάτω των 21. Η σεζόν έκλεισε με την Παρί να κατακτά τον πρωτάθλημα και ο ίδιος ήταν πρώτος σκόρερ του πρωταθλήματος με 33 γκολ και ανακηρύχθηκε Παίκτης της Χρονιάς για το γαλλικό πρωτάθλημα.

Η σεζόν 2019–20 ξεκίνησε την κατάκτηση του Τροφέ ντε Σαμπιόν. Η Παρί ανακηρύχθηκε πρωταθλήτρια τον Μάιο του 2020, καθώς το πρωτάθλημα διακόπηκε λόγω της πανδημίας κοροναϊού, και ο ίδιος πρώτος σκόρερ με 26 γκολ, ίδιο αριθμό με τον Βισάμ Μπεν-Γεντέρ, αλλά με καλύτερη αναλογία γκολ ανά αγώνα. Τη σεζόν 2020–21 η Παρί έφτασε μέχρι τα ημιτελικά του Τσάμπιονς Λιγκ, όπου αποκλείστηκε από την Μάντσεστερ Σίτι. Στη Λιγκ 1 σκόραρε 27 γκολ, και αναδείχθηκε για τρίτη συνεχόμενη φορά πρώτος σκόρερ του γαλλικού πρωταθλήματος και ψηφίστηκε καλύτερος παίκτης του πρωταθλήματος, αλλά η Παρί δεν κατέκτησε το πρωτάθλημα. Η σεζόν 2020–21 ήταν η πρώτη στην οποία ο Εμπαπέ σκόραρε περισσότερα από 40 γκολ σε όλες τις επίσημες διοργανώσεις. Τις δύο επόμενες χρονιές αναδείχθηκε πρωταθλητής καθώς και πρώτος σκόρερ φθάνοντας τους έξι τίτλους στη Γαλλία, επίδοση ρεκόρ στην ιστορία του πρωταθλήματος αλλά η ευρωπαϊκή επιτυχία δεν ήρθε παρά τη μεταγραφή του Λιονέλ Μέσι στην ομάδα. Σε 256 επίσημους αγώνες σημείωσε 308 γκολ, πρώτος σκόρερ στην ιστορία του συλλόγου και κατέκτησε 15 τίτλους.

### Ρεάλ Μαδρίτης
Στις 3 Ιουνίου 2024, ανακοινώθηκε από την Ρεάλ Μαδρίτης για όλη την υπόλοιπη καριέρα του με κόστος μεταγραφής 150 εκατ. ευρώ.  Έκανε το ντεμπούτο του στις 14 Αυγούστου 2024 στο Ευρωπαϊκό Σούπερ Κύπελλο του 2024 εναντίον της Ατάλαντα, σκοράροντας το δεύτερο γκολ στη νίκη με 2–0 κατακτώντας το πρώτο τρόπαιο με το σύλλογο. Έκανε το ντεμπούτο του στο πρωτάθλημα στις 18 Αυγούστου, στην ισοπαλία με 1–1 με αντίπαλο τη Μαγιόρκα. Η συνέχεια ήταν εξαιρετική ατομικά με την επίτευξη 31 γκολ πρωταθλήματος (κατέρριψε το ρεκόρ του Αλφρέδο Ντι Στέφανο για τα περισσότερα γκολ στην πρώτη σεζόν στο σύλλογο), αριθμός που του χάρισε τον τίτλο του πρώτου σκόρερ και το Χρυσό Παπούτσι. To 2025 με την Ρεαλ Μαδρίτης κατέγραψε 59 γκολ σε όλες τις διοργανώσεις και ισοφάρισε το ρεκόρ του Κριστιάνο Ρονάλντο που και αυτός σκόραρε 59 γκολ σε όλες τις διοργανώσεις το 2014.

### Εθνική Γαλλίας
Στις 16 Μαρτίου 2017, κλήθηκε για πρώτη φορά στην Εθνική Γαλλίας Α΄ από τον Ντιντιέ Ντεσάν ενόψει αναμετρήσεων με αντιπάλους το Λουξεμβούργο και την Ισπανία. Πραγματοποίησε την πρώτη διεθνή συμμετοχή του στην διάρκεια της νίκης της Γαλλίας με σκορ 11-2 απέναντι στο Λουξεμβούργο, εισερχόμενος ως αλλαγή στην θέση του Ντιμιτρί Παγιέ στο 78ο λεπτό της αναμέτρησης. Σημείωσε το πρώτο του τέρμα στις 31 Αυγούστου 2017 με αντίπαλο την Ολλανδία στη νίκη με 4–0.

Ο Εμπαπέ κλήθηκε στην αποστολή της Εθνικής Γαλλίας στο Παγκόσμιο Κύπελλο Ποδοσφαίρου 2018. Σκόραρε στον αγώνα των ομίλων εναντίον του Περού σε ηλικία 19 ετών και 183 ημερών έγινε έτσι ο νεαρότερος σκόρερ της εθνικής Γαλλίας σε μεγάλη διοργάνωση (Παγκόσμιο Κύπελλο ή Ευρωπαϊκό Πρωτάθλημα). Στον αγώνα εναντίον της Αργεντινής, που έληξε 4–3 υπέρ της Γαλλίας, σκόραρε δύο φορές και κέρδισε ένα πέναλτι, και αναδείχθηκε έτσι παίκτης του αγώνα και έγινε ο πρώτος έφηβος μετά τον Πελέ που σκόραρε δύο γκολ σε ένα αγώνα Παγκοσμίου Κυπέλλου. Σκόραρε επίσης στον τελικό, στον οποίο η εθνική Γαλλίας νίκησε 4-2 την εθνική Κροατίας, και έγινε ο πρώτος έφηβος μετά τον Πελέ που σκόραρε σε τελικό παγκοσμίου πρωταθλήματος και τον κατάκτησε. Συνολικά σημείωσε 4 γκολ και ψηφίστηκε καλύτερος νέος παίκτης της διοργάνωσης.

Ο Εμπαπέ κλήθηκε στην αποστολή της Γαλλίας για το Ευρωπαϊκό Πρωτάθλημα Ποδοσφαίρου του 2020, το οποίο διοργανώθηκε με ένα χρόνο καθυστέρηση. Στη φάση των "16" με αντίπαλο την Ελβετία, το παιχνίδι έληξε ισόπαλο 3–3 και οδηγήθηκε στα πέναλτι, όπου ο Ζόμερ απέκρουσε το πέναλτι του Εμπαπέ και έτσι προκρίθηκε η Ελβετία στα προημιτελικά. Ο ίδιος δεν σκόραρε σε κάποιο από τα τέσσερα παιχνίδια. 

Ο Εμπαπέ αποτέλεσε βασικό μέλος της αποστολής της Εθνικής Γαλλίας στο Παγκόσμιο Κύπελλο Ποδοσφαίρου 2022, που διεξήχθη στο Κατάρ. Συνέβαλε σημαντικά στην πορεία της χώρας του μέχρι τον τελικό, έχοντας σκοράρει συνολικά 8 γκολ, κερδίζοντας το Χρυσό Παπούτσι της διοργάνωσης.  Τρία τέρματα εξ αυτών σημειώθηκαν στον τελικό, γεγονός που τον κάνει να είναι μαζί με τον Τζεφ Χερστ οι μοναδικοί παίκτες με χατ-τρικ σε Τελικό Παγκοσμίου Κυπέλλου. Μάλιστα, ο Εμπαπέ έγινε ο πρώτος σκόρερ σε τελικούς Παγκοσμίων Κυπέλλων όλων των εποχών, με συνολικά 4 γκολ.

### Τρόπος παιχνιδιού

Πρόκειται για ιδιαίτερα γρήγορο επιθετικό, ο οποίος ξέρει να εκμεταλλεύεται καλά τους κενούς χώρους στην πλάτη των αντιπάλων του, σύμφωνα με τον Ζαρντίμ, προπονητή του στη Μονακό, μεταξύ άλλων, τρέχοντας με ταχύτητα μεγαλύτερη εκείνης των αντίπαλων αμυντικών, καθώς και χάρη στην τεχνική του ικανότητα στις ντρίμπλες, συμπεριλαμβανομένου και του σπριντ. Συμμετέχει ιδιαιτέρα ενεργά στην αμυντική δουλειά της ανάκτησης της κατοχής της μπάλας.

## Τίτλοι και διακρίσεις
### Σύλλογοι
**ΑΣ Μονακό**
** Λιγκ 1: 2016–17

**Παρί Σεν Ζερμέν**
** Λιγκ 1: 2017–18, 2018–19, 2019–20, 2021–22, 2022–23, 2023–24
** Κύπελλο Γαλλίας: 2017–18, 2019–20, 2020–21, 2023–24
** Λιγκ Καπ Γαλλίας: 2017–18, 2019–20
** Σούπερ Καπ Γαλλίας: 2019

**Ρεάλ Μαδρίτης**
** Διηπειρωτικό Κύπελλο ΦΙΦΑ: 2024
** ΟΥΕΦΑ Σούπερ Καπ: 2024

### Εθνική
**[[Εθνική Γαλλίας U19 (ποδόσφαιρο ανδρών)|Εθνική Γαλλίας U19]]**
** Ευρωπαϊκό Πρωτάθλημα U19:
*** **Νικητής**: 2016
**[[Εθνική Γαλλίας (ποδόσφαιρο ανδρών)|Εθνική Γαλλίας]]**
**Παγκόσμιο Κύπελλο Ποδοσφαίρου:
*** **Νικητής**: 2018
*** Φιναλίστ: 2022
** Πρωτάθλημα Εθνών ΟΥΕΦΑ:
*** **Nικητής**: 2020–21
*** Φιναλίστ: 2024–25
**Ατομικά Βραβεία** 

* Χρυσό Παπούτσι Ευρώπης: 2024/25(31 γκολ)
* Χρυσό Παπούτσι Λαλίγκα: 2024/25(31 γκολ)
* Χρυσό Παπούτσι Λιγκ 1: 2023/24(27 γκολ)
* Χρυσό Παπούτσι Κυπέλλου Γαλλίας: 2023/24(8 γκολ)
* Χρυσό Παπούτσι ΟΥΕΦΑ Τσάμπιονς Λιγκ: 2023/24(8 γκολ)
* Χρυσό Παπούτσι Λιγκ 1: 2022/23(29 γκολ)
* Χρυσό Παπούτσι Λιγκ 1: 2021/22(28 γκολ)
* Χρυσό Παπούτσι Κυπέλλου Γαλλίας: 2021/22(5 γκολ)
* Χρυσό Παπούτσι Παγκοσμίου κυπέλλου: 2022(8 γκολ)
* Χρυσό Παπούτσι Λιγκ 1: 2020/21(27 γκολ)
* Χρυσό Παπούτσι Κυπέλλου Γαλλίας: 2020/21(7 γκολ)
* Χρυσό Παπούτσι ΟΥΕΦΑ Νάσιονς: 2020/21(2 γκολ)
* Χρυσό Παπούτσι Λιγκ 1: 2019/20(18 γκολ)
* Χρυσό Παπούτσι Λιγκ 1: 2018/19(33 γκολ)

## Δείτε επίσης
* Κατάλογος ποδοσφαιριστών ανδρών με 50 ή περισσότερα διεθνή γκολ

## Παραπομπές


## Εξωτερικοί σύνδεσμοι
 
*

Κατηγορία:Γάλλοι ποδοσφαιριστές
Κατηγορία:Επιθετικοί ποδοσφαιριστές
Κατηγορία:Ποδοσφαιριστές ΑΣ Μονακό
Κατηγορία:Ποδοσφαιριστές Εθνικής Γαλλίας Κ17
Κατηγορία:Ποδοσφαιριστές Εθνικής Γαλλίας Κ19
Κατηγορία:Ποδοσφαιριστές Εθνικής Γαλλίας
Κατηγορία:Ποδοσφαιριστές Λιγκ 1
Κατηγορία:Ποδοσφαιριστές Παρί Σεν Ζερμέν
Κατηγορία:Ποδοσφαιριστές Παγκοσμίου Κυπέλλου 2018
Κατηγορία:Παίκτες νικητές Παγκοσμίου Κυπέλλου ποδοσφαίρου FIFA
Κατηγορία:Ποδοσφαιριστές Ευρωπαϊκού Πρωταθλήματος 2020
Κατηγορία:Ποδοσφαιριστές Παγκοσμίου Κυπέλλου 2022
Κατηγορία:Παίκτες νικητές Πρωταθλήματος Εθνών ΟΥΕΦΑ
Κατηγορία:Γάλλοι καμερουνέζικης καταγωγής
Κατηγορία:Γάλλοι αλγερινής καταγωγής
Κατηγορία:Ποδοσφαιριστές Ρεάλ Μαδρίτης
Κατηγορία:Ποδοσφαιριστές Πριμέρα Ντιβιζιόν
Κατηγορία:Ξένοι ποδοσφαιριστές στην Ισπανία
Κατηγορία:Γάλλοι ποδοσφαιριστές στο εξωτερικό
Κατηγορία:Ποδοσφαιριστές Ευρωπαϊκού Πρωταθλήματος 2024
Κατηγορία:Κορυφαίοι σκόρερ του ΟΥΕΦΑ Τσάμπιονς Λιγκ